KIRJALLINEN KYSYMYS E-2076/99

esittäjä(t): Antonios Trakatellis (PPE-DE) komissiolle

(12. marraskuuta 1999)

Aihe: Juomaveden korkeasta arseenipitoisuudesta johtuva kansanterveyteen kohdistuva vaara Kreikassa yhteisön lainsäädännön rikkominen

Thessalonikin Aristoteleen yliopiston viime aikoina Thessalonikin Halastran alueella tekemissä juomaveden laadun mittauksissa ilmeni erittäin suuri arseenipitoisuus, suuruudeltaan 64 mikrogrammaa litrassa (µg/l), mikä muodostaa välittömän vaaran kansanterveydelle. Tämä pitoisuus ylittää suuresti Euroopan unionissa hyväksytyn rajan, kun otetaan huomioon, että arseenin korkein sallittu pitoisuus on juomaveden laadusta annetun direktiivin 80/778/ETY(1) mukaan 50 µg/l, ja kansanterveyteen kohdistuva vaara on vielä suurempi, jos otetaan huomioon, että uusi, vuonna 1998 hyväksytty direktiivi (ihmisten käyttöön tarkoitetun veden laadusta annettu direktiivi 98/83/EY(2), joka korvaa aikaisemman direktiivin) asettaa suurimmaksi muuttujan arvoksi arseenille 10 µg/l.

1. Mihin välittömiin toimiin komissio aikoo ryhtyä suojellakseen kansanterveyttä ja varmistaakseen, että Kreikassa noudatetaan ihmisten käyttöön tarkoitettua vettä koskevia yhteisön direktiivejä?

2. Mitä tietoja komissiolla on asiasta ja mihin oikaiseviin tai muihin toimiin Kreikka on ryhtynyt turvatakseen kansanterveyden suojelun sekä sen, että kyseisellä alueella kulutetaan terveellistä ja puhdasta vettä?

3. Mikä on tilanne direktiivin 80/778/ETY tehokkaan täytäntöönpanon osalta Kreikassa ja mitä tietoja komissiolla on säännöllisiä juomaveden laadun tarkastuksia koskevan velvoitteen täyttämisestä Kreikassa kyseisen direktiivin 8 artiklan mukaisesti?

4. Missä vaiheessa direktiivin 98/83/EY liittäminen osaksi kansallista lainsäädäntöä on Kreikassa?

(1) EYVL L 229, 30.8.1980, s. 11.

(2) EYVL L 330, 5.12.1998, s. 32.

Margot Wallströmin komission puolesta antama vastaus

(13. joulukuuta 1999)

Komissio kiittää parlamentin jäsentä siitä, että tämä on tuonut sen tietoon Thessalonikin Halastran alueen juomaveden korkean arseenipitoisuuden.

Komissio on ottanut epävirallisesti yhteyttä Kreikan viranomaisiin ja pyytänyt näitä esittämään huomautuksensa asiasta. Jos näiltä ei saada tyydyttävää vastausta, josta käy vakuuttavasti ilmi, että ihmisten terveydelle ei aiheudu vaaraa, komissio aloittaa viipymättä Euroopan yhteisön perustamissopimuksen 226 (ent. 169) artiklan mukaisen menettelyn. Jos parlamentin jäsenellä on hallussaan lisätietoja tästä asiasta, komissio olisi erittäin kiitollinen, jos se saisi ne käyttöönsä.

Kreikan viranomaiset ovat toimittaneet juomaveden laatua koskevan raportin, joka on eräiden ympäristöä koskevien direktiivien täytäntöönpanoon liittyvien kertomusten standardoinnista ja järkeistämisestä 23. joulukuuta 1991 annetun neuvoston direktiivin 91/692/ETY(1) mukainen.

Komissio on pyytänyt yksityisiä konsultteja laatimaan selvityksen juomaveden laadusta 15. heinäkuuta 1980 annetun neuvoston direktiivin 80/778/ETY(2) täytäntöönpanosta Kreikassa. Raportti selvityksestä on jätetty komissiolle, joka arvioi parhaillaan saamiaan tietoja ja päättää sen perusteella tarvittavista toimista. Tässä vaiheessa, kun arviointi on kesken, komissio ei halua vielä esittää kantaansa.

Uusi juomavesidirektiivi, 3. marraskuuta 1998 annettu neuvoston direktiivi 98/83/EY(3), on pantava täytäntöön jäsenvaltioiden kansallisessa lainsäädännössä 25. joulukuuta 2000 mennessä. Komission tietojen mukaan yksikään jäsenvaltio ei ole toistaiseksi pannut direktiiviä täytäntöön.

(1) EYVL L 377, 31.12.1991.

(2) EYVL L 229, 30.8.1980.

(3) EYVL L 330, 5.12.1998.